Viron poliisi tutki neljään ostoskeskukseen ja Tallinnan lentoasemalle tehtyjä pommiuhkauksia.

Tallinnan poliisi ja pelastuslaitos riensivät paikalle torstaina illalla, kun ostoskeskuksiin ja lentoasemalle oli tehty pommiuhkaukset. Viranomaiset havaitsivat varsin pian, ettei uhkauksissa ollut perää.

Poliisien vielä tutkiessa kohteita jäljitti Viron poliisi nopeasti uhkaussoiton tehneen henkilön. Jo puoli tuntia uhkausten jälkeen poliisi nappasi kiinni 29-vuotiaan naisen Kuusalun kunnassa Tallinnan itäpuolella.

– Hän kertoi poliisille, että kyseessä oli tyhmä vitsi ja ettei kukaan ollut vaarassa. Nainen pidätettiin rikoksesta epäiltynä ja häntä vastaan aloitettiin rikosoikeudellinen menettely, kertoi Viron poliisin pohjoisen prefektuurin operatiivinen johtaja Raavo Järva Delfi.ee:lle.

Uhkaussoitot tehtiin kello 20.25 illalla. Tuohon aikaan ostoskeskuksissa oli enää vähän ihmisiä, joten ne evakuoitiin ja saatiin tutkittua nopeasti.